رمضان سے متعلق نمائشیں

مسلمانوں کا مہینہ رمضان ہر سال 29 یا 30 دنوں پر محیط ہوتا ہے جن میں لوگ بغیر کسی توقف کے روزے رکھتے ہیں، پانچ وقت کی نمازیں ادا کرتے ہیں، تراویح و تہجد کا اہتمام کرتے ہیں، زکٰوۃ و خیرات کثرت سے کرتے ہیں اور متصلًا ذکر و اذکار میں وقت گذارتے ہیں۔ جہاں مسلمانوں کی ایک پرانی پیڑھی قدیم اقدار کی پاس دار بنی ہوئی ہے، وہیں نئی نسل مادہ پرستی اور دیگر دنیوی مشغولیت کی جانب میلان رکھنے کا خدشہ رہتا ہے۔ ایسے میں کئی مسلمان ممالک اور مسلم تنظیمیں ثقافت و دین کی بیدار اور ماہ رمضان کی فیض و برکات سے شناسائی کے لیے خصوصی نمائشیں یا ایگزی بیشن کرتی ہیں۔ یہ ہر سال اور کئی ممالک میں ہوتا ہے۔ ذیل میں اس کی چند مثالیں درج ہیں۔

 متحدہ عرب امارات 
ابو ظہبی اسلامی بنک ہر سال ماہِ رمضان میں اسلامی فنون اور ورثے کے فروغ کے لیے خصوصی سرگرمیوں کا اہتمام کرتا ہے۔ اسی سلسلے میں بینک نے ایمیریٹس پیلیس ہوٹل، ابو ظہبی میں ایک خصوصی ’’رمضان نمائش‘‘ 2025ء میں منعقد کی جس کا عنوان ’’اسلامی فن اور سائنس کی تاریخ‘‘ تھا۔ اس نمائش میں اسلامی تاریخ کے نادر اور قیمتی نوادرات پیش کیے گئے جن میں تقریباً 250 سال قدیم اصطرلاب، قدیم تانبے کا فلکیاتی آلہ، فولادی عثمانی پستول، 300 سال پرانی جزائل رائفل اور 700 سال سے زائد قدیم سرامک (ceramic) اشیاء شامل تھیں۔ سابقہ نمائشوں میں کعبہ کا ماڈل اور عثمانیہ سلطنت کے دور کے تاریخی غلافِ کعبہ (کسوہ) بھی حاضرین کو دکھائے گئے۔ اس نمائش کا مقصد عوام کو اسلامی تہذیب کی سائنسی و ثقافتی خدمات، تاریخی نوادرات کی اہمیت اور ان کے استعمال سے روشناس کرانا تھا تاکہ اسلامی ورثے کی قدر و منزلت کو اجاگر کیا جا سکے۔

 دوحہ ، قطر 
بین الاقوامی علماء یونین یا International Union of Muslim Scholars (IUMS) نے 14 فروری 2026 کو اپنے صدر دفتر واقع دوحہ، قطر میں ایک اہم نمائش اور تربیتی پروگرام کا افتتاح کیا جس کا عنوان "Keys to Giving: From Preparation to Empowerment" تھا، جس کا مقصد عطیہ دینے کے تصور کو محض خیرات تک محدود رکھنے کی بجائے اسے بااختیار بنانے اور سماجی ترقی کا مؤثر ذریعہ بنانا تھا۔ یہ تین روزہ پروگرام 14 سے 16 فروری تک روزانہ شام 4 بجے سے 8 بجے تک جاری رہا اور اسے ڈاکٹر محمد میمون نے پیش کیا، جنھوں نے علمی رہنمائی اور عملی تربیت کو یکجا کرتے ہوئے شرکاء کو مؤثر فلاحی منصوبہ بندی اور خدمتِ خلق کے جدید تقاضوں سے آگاہ کیا۔ یہ اقدام دراصل گذشتہ بیس برسوں کی مسلسل تربیتی کاوشوں کا تسلسل ہے، جس کے تحت 2006ء سے 2026ء کے دوران 115 ممالک میں 680 سے زائد کورسیز منعقد کیے گئے اور ایک لاکھ سے زیادہ افراد نے استفادہ کیا۔ پروگرام کے شرکاء نے اس کی علمی گہرائی، منظم انتظام اور عملی افادیت کو سراہتے ہوئے اسے سماجی خدمت کے میدان میں ایک مؤثر پیش رفت قرار دیا۔

 بنین 
"فیرام 2026 اسلامی رمضان نمائش " 14 فروری 2026ء کو جمہوریہ بنین میں شروع ہوئی اور 21 فروری تک اقتصادی دار الحکومت کوتونو کے اکپاکپا ضلع میں واقع میدومبو اسپورٹس اسٹیڈیم میں جاری رہی۔ یہ سالانہ نمائش رمضان المبارک کی مذہبی تیاریوں کو معاشی سرگرمیوں اور مسلم کمیونٹی کے باہمی اتحاد کے فروغ کے ساتھ جوڑنے کے مقصد سے منعقد کی جاتی ہے۔ فیرام 2026 کو بینن کی نمایاں ترین رمضانی تقریبات میں شمار کیا جاتا ہے، جہاں دینی، سماجی اور معاشی پہلو یکجا نظر آتے ہیں۔ اس نمائش میں نمائش کنندگان اور کاروباری افراد کو حلال مصنوعات اور رمضان سے متعلق خدمات پیش کرنے کا موقع ملتا ہے، جبکہ ہزاروں زائرین کی شرکت براہِ راست تجارتی روابط کو مضبوط بناتی ہے۔ پروگرام میں تجارتی میلے، دینی خطبات و سیمینارز، تربیتی ورکشاپس، ثقافتی سرگرمیاں، باجماعت نمازیں، اجتماعی افطار کا اہتمام اور مختلف سماجی خدمات شامل ہیں، تاکہ عبادت، علم اور سماجی یکجہتی کو یکجا کیا جا سکے۔ منتظمین نے اداروں اور کاروباری شخصیات کو بطور شراکت دار یا اسپانسر شرکت کی دعوت دیتے ہوئے اس تقریب کو مقامی معیشت کے فروغ، سماجی ذمہ داری کے استحکام اور رمضان کے دوران اتحاد و یگانگت کے اقدار کو مضبوط کرنے کا مؤثر ذریعہ قرار دیا ہے۔ فیرام 2026 اس بڑھتے ہوئے رجحان کی عکاسی کرتا ہے جس میں اسلامی شناخت کو کمیونٹی ڈویلپمنٹ کے ساتھ ہم آہنگ کرتے ہوئے رمضان کو ایمان، عمل اور سماجی ہم آہنگی کا جامع موقع بنایا جاتا ہے۔

 مصر اور عین شمس یونیورسٹی 
"خوش آمدید رمضان" نمائش ماہِ رمضان کی آمد کے موقع پر مصر کی عین شمس یونیورسٹی کے سماجی خدمت اور ماحولیاتی ترقی سیکٹر (Community Service and Environmental Development Sector) کی سماجی ذمہ داری کے تحت منعقد کی جا رہی ہے۔ اسے فتح اللہ تھوک بِکری کمپنی (Fathallah Wholesale Company) کے تعاون سے ترتیب دیا گیا ہے۔ یہ نمائش 8 سے 22 فروری 2026ء تک یونیورسٹی کے مرکزی کیمپس میں جاری رہی۔ نمائش میں ماہ رمضان کی اہمیت، مختلف اعمال اور دیگر مذہبی امور کو دکھایا گیا۔ تجارتی نقطہ نظر سے نمائش میں روز مرہ استعمال کی اشیاء فراہم کی جائیں گی جن کی قیمتیں مقابلتی سطح پر رکھی گئی ہیں تاکہ طلبہ، عملہ اور دیگر زائرین فائدہ اٹھا سکیں۔ اس پروگرام کی نگرانی میجر جنرل حسین الشربنی کے زیرِ اہتمام ہوئی، جس سے ملک کی فوجی حکومت کا اس نمائش سے جڑاؤ اور اس کی نگرانی ظاہر ہوتی ہے۔

کچھ نمائشوں کا مقصد زیادہ تر مذہب بے داری ہوتا ہے، کچھ مذہبی اور تجارتی نوعیت پر مشتمل ہوتی ہیں اور کچھ صرف عید کی مناسبت سے خریداری کے فروغ کے لیے ہوتی ہیں۔

 حوالہ جات 

زمرہ:رمضان